Wasili I (Russies: Василий I Дмитриевич; 30 Desember 1371 – 27 Februarie 1425) was sedert 1389 die grootprins van Moskou. Hy was die oudste seun van Dmitri Donskoi. Dmitri was die eerste grootprins wat sy titels aan sy seun nagelaat het sonder om eers die khan van die Goue Horde te raadpleeg. Wasili het die vereniging van die Russiese gebiede voortgesit: In 1392 het hy Nizjni Nowgorod en Moerom geannekseer; in 1397–1398 Kaloega, Wologda, Weliki Oestjoeg en Komi. Om te keer dat die Goue Horde Rusland binneval, het Wasili in 1392 ’n militêre bondgenootskap met Litaue aangegaan en met Sofia van Litaue, die enigste dogter van Vytautas die Grote, getrou. Die bondgenootskap sou later swakkerig blyk te wees, aangesien Vytautas Wjazma en Smolensk in 1403–1404 geannekseer het. In 1395 het Timur van Sentraal-Asië Rusland binnegeval en die gebiede om die Wolga verwoes, maar hy het nie so ver as Moskou gevorder nie. Dit was eintlik tot voordeel van Wasili, aangesien dit die Goue Horde skade berokken het – laasegnoemde was die volgende 12 jaar in ’n chaos.